Kvernemyr naturreservat

Kvernemyr naturreservat er en myr omgitt av grunnfjellsknauser omtrent midt på Asmaløy i Hvaler kommune. Berggrunnen består av granitt som gir næringsfattig jordsmonn, og myrtypen er da en fattig jordvannsmyr dominert av fastmattevegetasjon. Her finnes mye blåtopp og pors, og en spesielt tallrik forekomst av rome. Denne planten er kystbunden (sub-oseanisk), men likevel vanligere høyere over havet og derfor sjelden på øyene i Oslofjorden. Mot nord øker innslaget av lavvokst skog. Her finnes bjørk, gråselje, trollhegg, osp og furu, i felstsjiktet også vanlige arter som krekling, blåbær, tyttebær, blokkebær og skogstjerne. Den åpne myrflaten synes ikke å være utsatt for vesentlig gjengroing. Plante- og dyrelivet er fredet mot skade og ødeleggelse, og det er forbudt å gjøre tiltak som endrer de naturgitte forholdene. Motorisert ferdsel er forbudt, det samme gjelder bålbrenning. Men sanking av bær og sopp, samt jakt og fangst er tillatt i samsvar med aktuelt lovverk. Referanser